***ข่าวประชาสัมพันธ์องค์การบริหารส่วนตำบลหัวไทร 1 หมู่ที่ 10  ตำบลหัวไทร  
 อำเภอหัวไทร จังหวัดนครศรีธรรมราช***

**การยื่นแบบแสดงรายการและชำระภาษีท้องถิ่น ประจำปี ๒๕๕8**

**๑. ภาษีโรงเรือนและที่ดิน**

**ยื่นแบบแสดงรายการตั้งแต่เดือน มกราคม – กุมภาพันธ์ ๒๕๕8**

**และ ชำระภายใน ๓๐ วัน**

**๒. ภาษีบำรุงท้องที่**

**ยื่นแบบแสดงรายการตั้งแต่เดือน มกราคม – เมษายน ๒๕๕8**

**และ ชำระภายใน เดือน เมษายน ๒๕๕8**

**๓. ภาษีป้าย ยื่นแบบแสดงรายการตั้งแต่เดือน มกราคม – มีนาคม ๒๕๕8**

**และ ชำระภายใน ๑๕ วัน**

**ยื่นแบบแสดงรายการ และชำระภาษี**

**ณ กองคลัง องค์การบริหารส่วนตำบลหัวไทร**

**(ในวันและเวลาราชการ)**

**โทร ๐-๗๕๓๓-๗๗๓๗ ต่อ ๑๔**

***ประชาสัมพันธ์การชำระภาษีประจำปี*  ๒๕๕8**

**๑. ภาษีโรงเรือนและที่ดิน** เป็นภาษีที่จัดเก็บจาก บ้านเช่า อาคาร ตึกแถว บริษัทธนาคาร โรงภาพยนตร์ แฟลต อพาร์ทเม้นต์ หอพัก คอนโดมิเนียม โรงเรียนสอนวิชาชีพ โรงงานอุตสาหกรรม สนามม้า สนามมวย สนามกอล์ฟ ท่าเรือ บ่อนไก่ ฟาร์มสัตว์ คลังสินค้า และบริเวณที่ดินที่ปกติใช้ร่วมกับโรงเรือนนั้น ฯลฯ

**อัตราภาษี** ร้อยละ ๑๒.๕ ของค่ารายปี

**การยื่นแบบประเมินและการชำระภาษี**

๑. เจ้าของทรัพย์สินหรือผู้รับมอบอำนาจยื่นแบบแสดงรายการทรัพย์สิน (ภ.ร.ด.๒) ต่อพนักงานเจ้าหน้าที่ซึ่งทรัพย์สินนั้นตั้งอยู่ ตั้งแต่วันที่ ๒ มกราคม – สิ้นเดือนกุมภาพันธ์ ของทุกปี

๒. พนักงานเจ้าหน้าที่จะออกแบบแจ้งการประเมิน (ภ.ร.ด.๘)

๓. ผู้รับการประเมินต้องชำระเงินภายใน ๓๐ วัน นับแต่วันได้รับแบบแจ้งการประเมิน (ภ.ร.ด.๘)

**การอุทธรณ์** หากผู้รับการประเมินไม่พอใจในการประเมิน ให้ยื่นคำร้องอุทธรณ์ภายใน ๑๕ วัน นับแต่วันที่ได้รับแบบแจ้งการประเมิน (ภ.ร.ด.๘)

**อัตราโทษและค่าปรับ**

๑. ผู้ใดละเลยไม่ยื่นแบบแสดงรายการ มีความผิดโทษปรับไม่เกิน ๒๐๐.- บาท และเรียกเก็บภาษีย้อนหลังไม่เกิน ๑๐ ปี

๒. ผู้ใดยื่นแบบแสดงรายการไม่ถูกต้องตามความเป็นจริงหรือไม่บริบูรณ์มีความผิดต้องระวางโทษจำคุกไม่เกิน ๖ เดือน หรือปรับไม่เกิน ๕๐๐.- บาท หรือทั้งจำทั้งปรับ เรียกเก็บภาษีย้อนหลังได้ไม่เกิน ๕ ปี

๓. ถ้าชำระภาษีเกินกำหนด ๓๐ วัน นับแต่วันถัดจากวันที่ได้รับแจ้งการประเมิน ให้เสียเงินเพิ่มดังนี้

๓.๑ ไม่เกิน ๑ เดือน เสียเพิ่ม ๒.๕ %

๓.๒ เกิน ๑ เดือน แต่ไม่เกิน ๒ เดือน เพิ่ม ๕ %

๓.๓ เกิน ๒ เดือน แต่ไม่เกิน ๓ เดือน เพิ่ม ๗.๕ %

๓.๔ เกิน ๓ เดือน แต่ไม่เกิน ๔ เดือน เพิ่ม ๑๐ %

๓.๕ เกิน ๔ เดือนขึ้นไป ให้ยึดอายัด หรือขายทอดตลาดทรัพย์สินโดยมิต้องขอให้ศาลสั่งหรือออกหมายยึด

**๒. ภาษีบำรุงท้องที่** เป็นภาษีที่จัดเก็บจากเจ้าของที่ดิน ผู้ครอบครองที่ดิน

**อัตราภาษี** จะเสียตามราคาปานกลางของที่ดิน มีหลายอัตราขอทราบรายละเอียดกับเจ้าหน้าที่ได้โดยตรงที่ดินว่างเปล่าหรือไม่ได้ทำประโยชน์ จะต้องเสียภาษีเป็น ๒ เท่าของอัตราปกติ

**การยื่นแบบแสดงรายการที่ดินและชำระภาษี** ให้เจ้าของที่ดิน ผู้ครอบครองที่ดินยื่นแบบแสดงรายการที่ดิน (ภ.บ.ท.๕) และชำระภาษีปีละครั้ง ตั้งแต่ ๒ มกราคม – ๓๐ เมษายน ของทุกปี ผู้ที่ได้รับโอนกรรมสิทธิ์ที่ดินใหม่ หรือเนื้อที่ดินเปลี่ยนแปลงให้ยื่นแบบแสดงรายการที่ (ภ.บ.ท.๕) ภายใน ๓๐ วัน นับแต่วันที่โอนกรรมสิทธิ์

**การลดหย่อนและการยกเว้นภาษีบำรุงท้องที่** ที่ดินแปลงที่เจ้าของปลูกบ้านอาศัยโดยไม่ทำการค้าหรือให้เช่าแต่อย่างใดทั้งสิ้น ลดหย่อนได้ ๕ ไร่ ส่วนที่เกินต้องเสียภาษีตามอัตราที่กำหนด ที่ดินที่เจ้าของปลูกให้เช่าหรือปลูกบ้านทำการค้าและได้เสียภาษีโรงเรือนและที่ดินแล้ว จะได้รับการยกเว้นภาษีบำรุงท้องที่ในส่วนที่อาคารนั้นตั้งอยู่

**อัตราโทษและค่าปรับ** ไม่ยื่นแบบภายในกำหนดเสียเพิ่ม ๑๐ % ของค่าภาษี ยื่นรายการไม่ถูกต้องค่าภาษีน้อยลงต้องเสียเงินเพิ่ม ๑๐ % ของค่าภาษีประเมินเพิ่มเติม ชี้เขตแจ้งจำนวนเนื้อที่ดินไม่ถูกต้องค่าภาษีน้อยลงต้องเสียเงินเพิ่ม ๑ เท่า ของค่าภาษีประเมินเพิ่มเติม

**๓.ภาษีป้าย** เป็นภาษีที่จัดเก็บจากป้ายที่แสดงชื่อ ยี่ห้อ หรือเครื่องหมายการค้าหรือโฆษณาหรือกิจการอื่น เพื่อหารายได้ไม่ว่าจะแสดงหรือโฆษณาไว้ที่วัตถุใดๆ ด้วยภาพหรือเครื่องหมายที่เขียนแกะสลัก จารึกหรือทำให้ปรากฏด้วยวิธอื่น

**อัตราภาษี**

๑.ป้ายที่มีอักษรไทยล้วน คิดอัตรา ๓ บาท ต่อ ๕๐๐ ตารางเซนติเมตร

๒.ป้ายที่มีอักษรไทยปนกับอักษรต่างประเทศหรือปนกับภาพและหรือเครื่องหมายอื่น คิดอัตรา ๒๐ บาท ต่อ ๕๐๐ ตารางเซนติเมตร

๓.ป้ายดังต่อไปนี้ คิดอัตรา ๔๐ บาท ต่อ ๕๐๐ ตารางเซนติเมตร

๓.๑ ป้ายที่ไม่มีอักษรไทยไม่ว่าจะมีภาพหรือเครื่องหมายใดๆ หรือไม่

๓.๒ ป้ายที่มีอักษรไทยบางส่วนหรือทั้งหมดอยู่ใต้หรือต่ำกว่าอักษรต่างประเทศ

๔.ป้ายที่คำนวณพื้นที่และประเภทของป้ายแล้วเสียภาษีต่ำกว่า ๒๐๐ บาทให้เสียในอัตรา ๒๐๐บาท

**การยื่นแบบประเมินและการชำระภาษี**

๑. เจ้าของป้ายซึ่งจะต้องเสียภาษี ยื่นแสดงแบบรายการภาษีป้าย ตั้งแต่ ๒ มกราคม – ๓๑ มีนาคมของทุกปี โดยเสียเป็นรายปี ยกเว้นป้ายที่เริ่มติดตั้งหรือแสดงในปีแรก ให้ยื่นแบบแสดงรายการภาษีป้ายภายใน๑๕ วัน และให้เสียภาษีป้ายตั้งแต่วันเริ่มติดตั้งหรือแสดงจนถึงสิ้นปี และเสียภาษีป้ายเป็นรายงวด ๆ ๓ เดือนของปี

๒. ผู้ใดติดตั้งป้ายใหม่หลังเดือนมีนาคมหรือมีการเปลี่ยนแปลงแก้ไขพื้นที่ป้าย ข้อความ ภาพ ให้ยื่นแบบแสดงรายการภาษีป้ายภายใน ๑๕ วัน นับแต่วันที่ติดตั้งหรือเปลี่ยนแปลงแก้ไข

๓. ในกรณีที่มีการโอนป้าย ให้ผู้รับโอนแจ้งการรับโอนเป็นหนังสือต่อองค์การบริหารส่วนตำบลภายใน ๓๐ วัน

๔. พนักงานเจ้าหน้าที่มีอำนาจเรียกเก็บภาษีป้ายย้อนหลังได้ไม่เกิน ๕ ปี

**อัตราโทษและค่าปรับ**

๑. ผู้ใดจงใจไม่ยื่นแบบแสดงรายการภาษีป้าย ต้องระวางโทษปรับตั้งแต่ ๕,๐๐๐ – ๕๐,๐๐๐ บาท

๒. ผู้ใดจงใจแจ้งข้อความอันเป็นเท็จเพื่อหลีกเลี่ยงการเสียภาษีป้ายต้องระวางโทษจำคุกไม่เกิน ๑ ปีหรือปรับตั้งแต่ ๕,๐๐๐ – ๕๐,๐๐๐ บาท หรือทั้งจำทั้งปรับ